Nuusmaker van die jaar aangekondig | Maroela Media
President Cyril Ramaphosa is Donderdag deur die Nasionale Persklub as hul topnuusmaker van 2018 aangewys.
Hierdie jaarlikse toekenning word sedert 1980 deur dié klub toegeken. Benoemings word gegrond op die hoeveelheid mediadekking wat die wenner in 'n kalenderjaar ontvang het sowel as die impak daarvan. Die Persklub het Donderdag in 'n verklaring verduidelik dat werkende joernaliste individue vir die titel benoem waarna die finale besluit in die hande van die klub se uitvoerende komitee gelaat word.
Die Nasionale Persklub is die grootste klub van sy soort in Suid-Afrika wat werkende joernaliste verteenwoordig.
Volgens Jos Charle, voorsitter van die klub, is Ramaphosa 'n prominente figuur sedert sy inhuldiging as Suid-Afrika se vyfde president verlede jaar.
Charle erken dat die besluit om Ramaphosa as nuusmaker aan te wys 'n maklike een was aangesien slagspreuke soos die "New Dawn", "Ramaphoria" en "Thuma Mina" sedertdien die nuus in 2018 oorheers het.
"Alle oë is nou op Ramaphosa om te sien hoe hy 'n beskadigde landstoestand asook die politieke omgewing wat kabinetskommelings, staatskaping, korrupsie asook ondernemings in staatsbesit insluit, gaan hanteer," sê Charle.
Voormalige nuusmakers soos deur die Persklub aangewys, sluit in: Die voormalige presidente, Jacob Zuma, Nelson Mandela, FW de Klerk en Thabo Mbeki asook Charlize Theron en die hutsmerk #FeesMustFall.
"Gupta Leaks" het verlede jaar koning gekraai. Die jaarlikse nuusmaker van die jaar-funksie sal na verwagting later vanjaar in Pretoria plaasvind.